**КОДЕКС ПОСЛОВНОГ ПОНАШАЊА**

**ШВАЈЦАРСКО-СРПСКЕ ТРГОВИНСКЕ КОМОРЕ**

Швајцарско-Српска Трговинска Комора (ШСТК) се залаже за поштено пословање уз поштовање интегритета. Начела наведена у овом Кодексу су установљена тако да гарантују да сви чланови ШСТК[[1]](#footnote-1), запослени и чланови Управног одбора поступају не само у складу са Кодексом пословног понашања, већ и у духу закона и прописа који се примењују у области деловања Удружења. Сви чланови ШСТК, њени запослени, као и чланови Управног одбора, имају личну одговорност да прочитају и разумеју Кодекс и да се придржавају датих принципа.

**НАЧЕЛА ИНТЕГРИТЕТА:**

1. **Деловање у складу са законом, правилима и прописима***.* Запослени у ШСТК, као и њени чланови, су у обавези да поштују и да се придржавају закона који важе у области рада Удружења, укључујући државне и локалне законе на подручјима на којима Удружење послује. Запослени и чланови ШСТК морају избегавати сваку активност која јесте или може деловати незаконито или неморално.
2. **Правичност.** ШСТК ће настојати да правично поступа са свим својим члановима, добављачима, сарадницима и запосленим. Уколико члан, добављач или сарадник жели да подржи рад ШСТК тако што ће пружити своје услуге без накнаде, то може учинити искључиво на добровољној бази и без икаквих очекивања да ће заузврат од ШСТК добити некакав привилегован третман, информацију или бесплатно чланство.
3. **Етичко понашање**. Сви запослени у ШСТК и њени чланови треба да поступају етички, праведно и уз поштовање других. ШСТК ће се при доношењу одлука руководити поштовањем стандарда коректног понашања, а не произвољним изборима или личним нахођењем.
4. **Транспарентност.** Рад ШСТК, њене активности и процес доношења одлука морају увек бити у складу са принципима транспарентности. Члановима ШСТК ће се редовно саопштавати све одлуке које донесе и усвоји Управни одбор ШСТК.
5. **Интегритет услуга**. Услуге ШСТК морају бити пружане професионално и часно, у складу са договореним стандардима, методама и политиком.
6. **Сукоб интереса**. Сукоби интереса су забрањени, као ствар интерне политике ШСТК. Сукоб интереса настаје када прилика за остварење личне добити може утицати на одлуку, објективност, независност или лојалност запосленог и/или члана ШСТК.

Уколико запослени и/или члан Управног одбора верује да постоји (могући) сукоб интереса, дужан је да на то укаже Управном одбору ШСТК.

1. **Поверљивост информација*.***И запослени ШСТК и чланови Управног одбора могу да сазнају информације о члановима ШСТК са којима није упозната шира јавност нити конкурентска предузећа. Запослени ШСТК и чланови Управног одбора су дужни да чувају поверљивост информација које су са њима поделили чланови или сарадници ШСТК.

Сва питања о томе да ли је нека информација поверљива треба да буду упућена самом члану и она се не може даље прослеђивати без његове претходне сагласности.

1. **Антикорупцијска пракса**. ШСТК се не бави митом и корупцијом ни у ком облику, ни у Швајцарској ни у Србији, и у потпуности подржава борбу против мита и корупције. Запослени и чланови ШСТК не смеју да врше било каква незаконита плаћања или нуде такве поклоне. Незаконите исплате су строго забрањене.
2. **Сви чланови ШСТК** се обавезују да ће подржавати и да ће се у потпуности придржавати горе наведених *„Начела интегритета“*. Потписивањем приступнице, именовани представник предузећа које је члан ШСТК, као и појединачни чланови ШСТК, обавезују се да ће поступати у складу са *„Кодексом пословног понашања ШСТК“*.

1. У овом тексту, термин *„члан ШСТК“* се односи на именованог представника предузећа у ШСТК (у случају предузећа) и појединце (у случају индивидуалног чланства). [↑](#footnote-ref-1)